Jelaskan Sènior dari Yoann Gourcuff dalam bahasa jawa

Gourcuff pikantuk dhawauh saperlu mlebet dhateng tim sènior tanggal 11 Agustus 2008 kanggé tetandhingan uji coba nglawan Timnas Swèdhen ingkang kalaksananaken tanggal 20 Agustus. Piyambakipun nindakaken caps kapisananipun wonten ing tetandhingan minangka juru main pengganti wonten ing menit kaping 92 rikala Prancis menang 3-2. Piyambakipun damel gol kapisananipun tumrap Les Bleus rikala tanggal 11 Oktober 2008, wonten ing tetandhingan kualifikasi Piala Donya 2010 klawan timnas Rumania. Satunggalig tendhangan saking jarak 30 mèter wonten ing tetandhingan ingkang kanthi kasil imbang 2-2 negesaken posisi Prancis wonten ing grup. Wiwit tetandhingan nglawan Timnas Serbia, ingkang dipunlaksanakaken satunggal wulan sadèrèngipun tetandhingan klawan Rumania, manajer Raymond Domenech sampun mapanaken Gourcuff wonten ing posisi gelandhang, wonten ing sawingkingipun penyerang, posisi ingkang dèrèng wonten ingkang ngisi malih wiwit Zinedine Zidane pènsiun sasampunipun Piala Donya 2006. Rikal tanggal 30 Mèi, Gourcuff paring assist dhateng gol ingkang kadamel déning William Gallas nalika Prancis main imbang 1-1 kaliyan Timnas Tunisia.

Gourcuff minangka anggota saking 23 juru main Prancis ingkang main wonten ing Piala Donya FIFA 2010. Tanggal 11 Juni 2010, Gourcuff damel debut wonten ing Piala Donya nalika tetandhingan pambuka ing penyisihan grup nglawan timnas Uruguay. Tetandhingan pungkasan kanthi kasil imbang 0-0, déné Gourcuff kagantosaken wonten ing babak ingkang kaping kalih. Sasampunipun tetandhingan nglawan Uruguay, mantan juru main internasional, Just Fontaine ngandharaken bilih Gourcuff "ical" sadangunipun tetandhingan. Bab punika lajeng kalaporaken déning mèdia bilih gelandhang Franck Ribéry lan striker Nicolas Anelka kados sengaja damel Gourcuff "frozen-out" wonten ing tetandhingan nalika nglawan Uruguay. Wonten ing laga pamungkas ing babak penyisihan grup nglawan tuan rumah Afrika Selatan, Gourcuff kausir wonten ing babak kapisan sasampunipun wasit ndhapuk bilih piyambakipun sengaja nyikut juru main lawan ing praupan. Prancis kasor kanthi kasil 2-1, ingkang njalari boten saged lolos dhateng babak salajengipun.

Amargi akumulasi kartu abrit wonten ing Piala Donya 2010, Gourcuff nglèwataken kalih tetandhingan kanggé tim nasional nalika wulan Agustus lan September. Wondéné rikala wulan Oktober 2010, piyambakipun dipundangu malih mlebet tim nasional déning mantan manageripun rikala taksih main ing klub Bordeaux, Laurent Blanc kanggé kualifikasi Piala Éropa taun 2012 nglawan Tim Nasional Rumania lan Luksemburg. Wonten ing tetandhingan nglawan Rumania, Gourcuff main minangka juru main pengganti lan damel gol pungkasan nalika Prancis menang 2-0. Piyambakipun ugi mlebet wonten ing "line-up" awal nglawan Luksemburg lan paring pambiyantu assist dhateng gol pambuka ingkang kadamel déning Karim Benzema lan damel gol ingkang angka kalih kanthi kasil kamenangan 2-0.

Gourcuff boten mlebet wonten ing skuat juru main Prancis kanggé kajuaraan UEFA Euro 2012 (Piala Éropa 2012).

Tanggal 8 November 2012, piyambakipun dipundangu malih déning pelatih énggal Prancis, Didier Deschamps kanggé tetandhingan uji coba nglawan Tim Nasional Italia.  Wonten ing tetandhingan punika piyambakipun main minangka juru main pengganti wonten ing menit kaping 73 kanggé nggantosaken Mathieu Valbuena.